Pakatapos niya kan saiyang turno pagka-bise kan 1805, siya naglahaw-lahaw. Nagpasiring siya sa lugar na kadto inaapod na Solnopan, orog na duman sa Ohio River Valley asin kadtong mga kadagaan na sakop sa Barakalan kan Louisiana. Siya nagpapangandam na magfilibustero sa laog kan mga pagrorogaring kan mga Espanyol sa Mehiko engkaso magkaigwa nin gera laban sa Espanya, na sinasabing may pagka-ilegalidad huli sa Neutrality Act of 1794. Huli sa mga huringhuding na si Burr gusto maglitik sa Estados Unidos asin magpatindog nin sadiring monarkiya sa parteng solnopan kan Norte Amerika, siya inaresto kan taon 1807 asin pigbista sa salang pagtraydor, alagad mayong saysay an akusasyon. Siya napawaran-sala. Nagsadiring magtulas sa Europa siya asin pakalihis nin pirang taon, nagbalik sa syudad kan Nueva York sa pagpraktis nin abogasya. Nagbuhay siya nin haros tago sa mata nin publiko sagkod na magadan.